รัฐบาลไทย-ข่าวทำเนียบรัฐบาล-นายกรัฐมนตรีมีกำหนดการเข้าร่วมการประชุมสุดยอดอาเซียน ครั้งที่ 32 และการประชุมระดับผู้นำ IMT-GT ครั้งที่ 11
วันพฤหัสบดีที่ 26 เมษายน 2561
นายกรัฐมนตรีมีกําหนดการเข้าร่วมการประชุมสุดยอดอาเซียน ครั้งที่ 32 และการประชุมระดับผู้นํา IMT-GT ครั้งที่ 11
นายกรัฐมนตรีมีกําหนดการเข้าร่วมการประชุมสุดยอดอาเซียน ครั้งที่ 32 และการประชุมระดับผู้นํา IMT-GT ครั้งที่ 11
พลโท วีรชน สุคนธปฏิภาค รองโฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี พร้อมด้วยคณะบุคคลสําคัญ ประกอบด้วย นายดอน ปรมัตถ์วินัย รัฐมนตรีว่าการกระทรวงการต่างประเทศ นายอาคม เติมพิทยาไพสิฐ รัฐมนตรีว่าการกระทรวงคมนาคม และนางสาวชุติมา บุณยประภัศร รัฐมนตรีช่วยว่าการกระทรวงพาณิชย์ มีกําหนดการเข้าร่วมการประชุมสุดยอดอาเซียน ครั้งที่ 32 และการประชุมระดับผู้นําแผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย (IMT-GT)ครั้งที่ 11 ระหว่างวันที่ 27-28 เมษายน 2561 ณ สาธารณรัฐสิงคโปร์ โดยมีรายละเอียด ดังนี้
การประชุมสุดยอดอาเซียน ครั้งที่ 32 เป็นการประชุมระหว่างผู้นําอาเซียนทั้ง 10 ประเทศ และเลขาธิการอาเซียน โดยเป็นการประชุมสุดยอดครั้งแรกภายใต้การเป็นประธานอาเซียนของสิงคโปร์ในปี 2561 ภายใต้แนวคิด “Resilient and Innovative” เพื่อเสริมสร้างประชาคมอาเซียนให้มีความเข้มแข็งยิ่งขึ้นโดยมีนวัตกรรมนําในด้านการเมืองและความมั่นคง เศรษฐกิจ และสังคมและวัฒนธรรม นอกจากนี้ สิงคโปร์สนับสนุนให้มีการจัดตั้งเครือข่ายเมืองอัจฉริยะอาเซียน พร้อมให้ประเทศสมาชิกอาเซียนกําหนดเมืองอัจฉริยะนําร่อง 3 เมือง เพื่อเป็นตัวช่วยขับเคลื่อนประชาคมอาเซียนให้มีนวัตกรรมมากยิ่งขึ้นซึ่งเน้นการเสริมสร้างประชาคมอาเซียนให้มีความเข้มแข็งยิ่งขึ้น
โอกาสนี้ นายกรัฐมนตรีไทยจะได้กล่าวถ้อยแถลงต่อที่ประชุม โดยสนับสนุนแนวคิดในการเสริมสร้างอาเซียนที่เข้มแข็งและมีนวัตกรรม เพื่อความเป็นอยู่ที่ดีของประชาชนอาเซียน และไม่ทิ้งใครไว้ข้างหลัง โดยกล่าวถึงประเด็นสําคัญ 3 ส่วน ได้แก่
• การเสริมสร้างประชาคมอาเซียนที่เข้มแข็ง (Resilience) เน้น 3 ประเด็นสําคัญ คือ การพัฒนาที่ยั่งยืน/ การรับมือกับสังคมสูงวัย/ ส่งเสริมความมั่นคงทางไซเบอร์
• การใช้นวัตกรรมนํา (Innovation) ในยุคปฏิวัติอุตสาหกรรม ครั้งที่ 4 โดยเร่งผลักดันอาเซียนให้เป็นประชาคมดิจิทัล ส่งเสริมการใช้ทรัพยากรร่วมกันระหว่าง ประเทศสมาชิก และระหว่างภาครัฐ เอกชน และสถาบันการศึกษา และ การใช้นวัตกรรมเพื่อสนับสนุน MSMEs และศึกษาอนาคตของอาเซียน คาดการณ์แนวโน้มสําคัญของโลก ผลกระทบของนวัตกรรมต่ออาเซียน อย่างน้อย 20 ปี ข้างหน้า
• การให้ความสําคัญกับประเด็นทางยุทธศาสตร์ที่จะตอบโจทย์ทั้งในด้านการสร้างความเข้มแข็งและนวัตกรรม ได้แก่ การส่งเสริมความเชื่อมโยงในภูมิภาคเพื่อเป็นตัวขับเคลื่อนการเจริญเติบโตที่มีนวัตกรรม และสนับสนุนเครือข่ายเมืองอัจฉริยะอาเซียน
ในการประชุมครั้งนี้ จะมีเอกสารผลลัพธ์ ที่ผู้นําชาติอาเซียนจะรับรอง 3 ฉบับ ได้แก่
1. ASEAN Leaders’ Vision for a Resilient and Innovative ASEAN (ร่างเอกสารวิสัยทัศน์ผู้นําอาเซียนเพื่ออาเซียนที่มีความเข้มแข็งและนวัตกรรม)
2. Concept Note on ASEAN Smart Cities Network (ร่างเอกสารแนวคิดเครือข่ายเมืองอัจฉริยะอาเซียน)
3. ASEAN Leaders’ Statement on Cybersecurity Cooperation (ร่างถ้อยแถลงผู้นําอาเซียนว่าด้วยความร่วมมือด้านความมั่นคงทางไซเบอร์)
สําหรับการประชุมระดับผู้นําแผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย (Indonesia-Malaysia-Thailand Growth Triangle: IMT-GT) ครั้งที่ 11 นายกรัฐมนตรีจะทําหน้าที่เป็นประธานการประชุม ซึ่งจัดขึ้นภายใต้แนวคิดการเตรียมการเฉลิมฉลองการครบรอบ 25 ปี แผนงาน IMT-GT เพื่อเสนอแนวทางดําเนินงาน รวมทั้งเร่งรัดการขับเคลื่อนโครงการที่มีลําดับความสําคัญสูงที่สร้างประโยชน์อย่างกว้างขวางในอนุภูมิภาค/ บทบาทของแผนพัฒนาโครงสร้างพื้นฐานด้านความเชื่อมโยง โครงสร้างพื้นฐานทางกายภาพ เน้นย้ําความสําคัญด้านความเชื่อมโยงทางกฎระเบียบ ยืนยันการสนับสนุนความร่วมมือด้านต่างๆ ร่วมกับหุ้นส่วนการพัฒนา โดยที่ประชุมจะได้ร่วมกันรับรองแถลงการณ์ร่วมการประชุมระดับผู้นํา ครั้งที่ 11 แผนงาน IMT-GT ด้วย
กําหนดการที่สําคัญของนายกรัฐมนตรีมีดังนี้
ศุกร์ที่ 27 เมษายน 2561
11.30 น. นายกรัฐมนตรีเดินทางออกจากกรุงเทพฯ โดยเที่ยวบินพิเศษ ไปยังสาธารณรัฐสิงคโปร์
18.30-19.30 น งานเลี้ยงอาหารค่ําโดยนายกรัฐมนตรีสิงคโปร์ ณ ทําเนียบประธานาธิบดีสิงคโปร์
19.30-20.30 น. การประชุมสุดยอดอาเซียน ครั้งที่ 32 เต็มคณะ (Plenary)
เสาร์ที่ 28 เมษายน 2561
10.00-10.30 น. พิธีเปิดการประชุมสุดยอดอาเซียน ครั้งที่ 32
10.30-12.30 น. การประชุมสุดยอดอาเซียน ครั้งที่ 32อย่างไม่เป็นทางการ (Retreat)
14.00–15.00 น. การประชุมระดับผู้นําแผนงานการพัฒนาเขตเศรษฐกิจสามฝ่าย IMT-GT ครั้งที่ 11
ทั้งนี้ เวลา 16.00 น. นายกรัฐมนตรีและคณะจะเดินทางออกจากสิงคโปร์ และจะเดินทางถึงกรุงเทพฯ เวลา 17.20 น.